*Projekts*

Rīgā

\_\_\_\_\_\_\_\_\_\_\_ Nr. \_\_\_\_\_\_\_\_\_\_

Uz 07.04.2020. Nr. 1-8/20

**Latvijas Republikas tiesībsargam**

Ministru kabinetā ir saņemta Latvijas Republikas tiesībsarga 2020. gada 7. aprīļa vēstule Nr. 1-8/20 *“Par dīkstāves pabalstiem ārstniecības personām, kuras nav tieši iesaistītas Covid-19 krīzes pārvarēšanā”*, kurā lūgts sniegt skaidrojumu, vai valdība, iespējams, sadarbībā ar pašvaldībām, ir paredzējusi citus atbalsta mehānismus valsts un pašvaldību kapitālsabiedrībās nodarbināto ārstniecības personu atbalstam dīkstāves laikā, lai tie nezaudētu ienākumus ārkārtējās situācijas laikā, kā arī gadījumā, ja šādi atbalsta mehānismi šobrīd nav paredzēti, izteikts aicinājums visdrīzākajā laikā veikt grozījumus normatīvajos aktos, lai valsts un pašvaldību kapitālsabiedrībās strādājošās ārstniecības personas varētu pretendēt uz dīkstāves pabalstiem.

Informējam, ka Veselības ministrija plāno virzīt atbalsta mehānismu arī valsts un pašvaldību kapitālsabiedrībās nodarbināto ārstniecības personu atbalstam, lai tie nezaudētu ienākumus ārkārtējās situācijas laikā. Veselības ministrija gatavo izmaiņas normatīvajā regulējumā, lai par ārstniecības iestādes nesniegtajiem valsts apmaksātajiem plānveida stacionārajiem veselības aprūpes pakalpojumiem un sekundārajiem ambulatorajiem veselības aprūpes pakalpojumiem, ja veselības aprūpes pakalpojumu sniegšanai ir noteikti ierobežojumi vai veselības aprūpes pakalpojumu sniegšana ir apgrūtināta, varētu izmaksāt kompensācijas maksājumu gatavības režīma nodrošināšanai.

Kompensācijas maksājums gatavības režīma nodrošināšanai ir pakalpojuma tarifa darba samaksas, valsts sociālās apdrošināšanas obligātās iemaksu un uzturēšanas elementu kopējā summa par ārstniecības iestādes nesniegtajiem valsts apmaksātajiem veselības aprūpes pakalpojumiem ārkārtējās situācijas laikā. Kompensācijas maksājuma mērķis ir ļaut ārstniecības iestādēm, it īpaši valsts vai pašvaldības kapitālsabiedrībām, nodrošināt ārstniecības personām atbalstu, lai tie nezaudētu ienākumus ārkārtējās situācijas laikā.

Atbilstoši plānotajiem grozījumiem, ārstniecības iestādes būs tiesīgas ar kompensācijas maksājumu gatavības režīma nodrošināšanai izlietot tikai darba samaksai, valsts sociālās apdrošināšanas obligātajām iemaksām un iestādes uzturēšanas izmaksām (izslēdzot nolietojuma, ārstniecības materiālu, ēdināšanas, attīstības komponentes un peļņu), nodrošinot iestādes gatavību atsākt veselības aprūpes pakalpojumu sniegšanu pēc ārkārtējās situācijas atcelšanas.

Valdība nepārtraukta darba režīmā turpina analizēt un diskutēt par atbalsta veidiem, lai ekonomisko vidi saglabātu pēc iespējas funkcionējošu un drīzumā palīdzētu tai pilnībā atveseļoties un atgriezties pie ierastās darbības. Situācija pasaulē, Eiropā un Latvijā saistībā ar COVID-19 izplatību nepārtraukti mainās, attiecīgi attīstās arī valdības un mūsu sadarbības partneru rastie risinājumi krīzes pārvarēšanai. Lai mazinātu vīrusa COVID-19 izplatību ierobežojošo pasākumu negatīvo ietekmi uz Latvijas tautsaimniecību un nodrošinātu atbalstu krīzes skarto nozaru darba devējiem un viņu darbiniekiem dīkstāves periodā, finanšu ministra vadītajā darba grupā, sadarbībā ar Ekonomikas ministriju, Latvijas Darba devēju konfederāciju un Latvijas tirdzniecības un rūpniecības kameru tiek veikts aktīvs darbs jaunu atbalsta mehānismu izstrādē un esošo atbalsta mehānismu pilnveidošanā. Līdz ar to, aicinām sekot oficiālajai informācijai gan Finanšu ministrijas tīmekļvietnes sevišķajā sadaļā – <https://www.fm.gov.lv/lv/aktualitates/jaunumi/61877-apkopojums-par-atbalstu-uznemejiem-un-stradajosajiem-covid-19-krizes-laika>, gan arī Valsts kancelejas speciāli izveidotajā tīmekļvietnē – <https://covid19.gov.lv/>. Šajā vietnē būs apkopota informācija no atbildīgo iestāžu mājaslapām, statistikas dati, kā arī biežāk uzdotie jautājumi un atbildes uz tiem.

Ministru prezidents Arturs Krišjānis Kariņš

Iesniedzējs:

Veselības ministre Ilze Viņķele

Andersone, 67876187

inese.andersone@vm.gov.lv